Matís með námskeið fyrir nemendur í doktorsnámi Vikuna 17. - 24. ágúst stendur Matís fyrir námskeiði í samvinnu við Háskóla Íslands , fyrir nemendur í doktorsnámi . Yfirskrift námskeiðsins er “ Samspil skynmats , neytenda - og markaðsþátta í vöruþróun ” , og markmiðið er , eins og nafnið gefur til kynna , að nýta upplýsingar um skynmat , neytendur og markaðsþætti í vöruþróun . Námskeiðið er fullbókað og alls munu sitja það 24 nemendur frá Íslandi , Danmörku , Svíþjóð , Noregi , Finnlandi , Eistlandi Lettlandi og Litháen . Sem fyrr segir er markmiðið að nýta upplýsingar um skynmat , neytendur og markaðsþætti í vöruþróun . Tilgangur námskeiðsins er að þjálfa doktorsnema í að nota skynmatsaðferðir og neytendakannanir í vöruþróun , nýsköpun og markaðssetningu . Verkefni námskeiðsins mun felast í að framleiða heilsusamlegri útgáfu af vöru sem þegar er á markaði . Heilsusamlegri vara getur t.d. verið vara með minna innihald af mettaðri fitu eða salti . Fyrirlesarar verða norrænir og alþjóðlegir sérfræðingar . Á hverjum degi verða fræðilegir fyrirlestrar með verklegum æfingum til að varpa ljósi á efnið . Námskeiðið er því kjörið tækifæri fyrir norræna doktorsnema og aðra nemendur á þessu sviði . Efni námskeiðsins er : Vöruþekking – Bragð og lykt matvæla • Hvers vegna er áhugi á bragði og lykt matvæla ? Þáttur meðferðar hráefnis , vinnslu og áhrif nýrra innihaldsefna í myndun bragðs og lyktar er nauðsynleg þekking fyrir vísindamenn í vöruþróun . Margvísleg tækni og aðferðir eru notðar í matvælaiðnaði til að minnka fitu og salt í matvælum til að mæta óskum neytenda um hollari matvæli . Skynmat og þjálfun dómara • Í skynmati skipta skilgreiningar á þáttum sem lýsa útliti , lykt , bragði og áferð matvæla miklu máli . Farið verður fræðilega í myndrænar aðferðir ( descriptive sensory analysis ) og tengt við þjálfun , vöktun og mat á dómurum . Þættir sem hafa áhrif á hvernig neytendur upplifa skynja matvælin . • Væntingar hafa áhrif á hversu mikið neytendur njóta og líkar við ákveðin matvæli auk þeirrar upplifunar sem bragð af matnum hefur . Upplýsingar um heilsusamleg áhrif fæðu og uppruni henna eru mikilvæg skilaboð sem hafa áhrif á væntingar og upplifun neytenda . Mismunandi hópar neytenda ( consumer segmentation ) og smekkur þeirra ( product acceptance ) • Ný matvara er oft hönnuð fyrir ákveðna hópa neytenda . Neytendum er hægt að skipta í hópa eftir mismunandi þáttum , t.d. eftir landfræðilegum þáttum , viðhorfum eða smekk . Neytendakannanir og tengsl milli smekks og gæðaþátta ( preference mapping ) • Unnt er að tengja smekk og val neytenda við skynmatsþætti vöru með aðferð sem nefnist preference mapping . Með þessari aðferð er skynmat með þjálfuðum hópi notað til að skýra og spá fyrir um val neytenda . Neytendahegðun og markaðssetning • Frá sjónarhóli markaðssetningar eru áhugaverðustu rannsóknaspurningarnar sem tengdar eru óskum og hegðun neytenda þessar : Að skilja hvernig smekkur neytenda myndast , hvernig geymist hann í minninu , og er hægt að hafa áhrif á hann , þ.e hvað ákveður hvort smekkur er ákveðinn eða ekki og hvenær hafa ytri aðstæður áhrif á val og hegðun . Tölfræði • Tölfræði er lykilatriði í skynmats og neytendarannsóknum . Ef tilraunahögun er ekki rétt unnin í upphafi tilrauna eru niðurstöður tilrauna mjög oft marklitlar bæði þegar greina á skynmatsþætti og kanna smekk neytenda . Við þjáflun skynmatsdómara er tölfræði og myndræn framsetning gagna nauðsynleg tól . Eftir að hafa safnað gögnum um skynmatsþætti og neytendur er rétt tölfræði og úrvinnsla gagna nauðsynleg til að tryggja að réttar upplýsingar fáist úr gögnunum . Frekari upplýsingar veitir Emilía Martinsdóttir í síma 422 5032 eða í emilia.martinsdottir@matis.is